ORDE do 7 de maio de 2008 pola que se establecen as bases reguladoras, en réxime de concorrencia competitiva, de axudas para a realización de probas de tradución de obras redactadas orixinariamente en galego, co fin de favorecer a súa difusión fóra de Galicia, e se procede á súa convocatoria para o ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 22/05/2008

A Consellería de Cultura e Deporte, consonte as liñas xerais de actuación que lle asigna o marco competencial, ten entre as súas funcións a de favorecer a difusión no exterior das obras escritas e publicadas orixinariamente en galego, como medio para que as persoas con actividade intelectual nesta materia poidan realizar a súa achega no ámbito cultural en que se insire Galicia, en calquera aspecto do desenvolvemento humano, xa no que atinxe á creación ou ao pensamento, xa no que respecta á técnica, ao lecer ou a calquera outro xurdido como vía de expresión da sociedade contemporánea.
Debido a isto, considérase de especial interese facilitar a oferta de probas de textos cara a dominios lingüísticos diferentes do noso, de xeito que, a través dun fragmento das obras respectivas, as persoas ou entidades do exterior poidan formar unha primeira opinión respecto do conxunto do texto que se ofreza, para iniciar, se for o caso, os contactos necesarios para a edición na súa lingua.
Daquela, establécense as subvencións a que se refire esta orde, como canle para que as persoas vinculadas á creación escrita conten cunha vía para ofrecer no exterior o produto da súa actividade intelectual.
No exercicio das competencias conferidas, a Consellería de Cultura e Deporte quere, con esta orde, establecer un instrumento que, consonte a normativa legal vixente, marque as pautas para unha distribución, segundo os criterios de publicidade, obxectividade e concorrencia, dos recursos destinados ao libro, axustada ao previsto na Lei 9/2007, do 13 de xuño, de subvencións de Galicia.
Na súa virtude,
Dispoño:
Artigo 1º.-Finalidade e obxecto.
1. Esta orde ten como obxecto fixar, para o exercicio de 2008, o réxime de axudas para a realización de probas de tradución para outras linguas de obras redactadas orixinariamente en galego, consonte o procedemento que a continuación se establece.
2. Para os efectos desta convocatoria, enténdese por proba de tradución a versión noutra lingua dun fragmento de entre 100 e 1000 palabras, contadas sobre o texto de partida, correspondente a unha obra publicada orixinariamente en galego.
3. As axudas destínanse tanto a obras individuais como a un conxunto delas, que desexen ofrecerse agrupadas para o seu traslado a outras linguas.
4. O procedemento para a concesión das subvencións recollidas nesta orde será tramitado en réxime de concorrencia competitiva, ao abeiro do disposto no artigo 19.1º da Lei 9/2007, do 13 de xuño, de subvencións de Galicia. Co fin de cumprir co principio de concorrencia sinalado, as solicitudes serán examinadas por unha comisión de avaliación, que se axustará aos preceptos contidos no título II, capítulo II, da Lei 30/1992, do 26 de novembro, de réxime xurídico das administracións públicas e do procedemento administrativo común.
5. No desenvolvemento desta orde, observarase o disposto nas seguintes leis e disposicións:
1ª Lei 9/2007, do 13 de xuño, de subvencións de Galicia.
2ª Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se atope derrogado.
3ª Lei 16/2007, do 26 de decembro, de orzamentos xerais da Comunidade Autónoma de Galicia para 2008.
4ª Lei 4/2006, do 30 de xuño, de transparencia e boas prácticas na Administración pública galega.
E supletoriamente:
5ª Lei 38/2003, do 17 de novembro, xeral de subvencións.
6ª Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
7ª Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 2º.-Imputación orzamentaria e contía.
1. As axudas reguladas nesta orde concederanse con cargo á aplicación orzamentaria 12.02.432A.770.0, dos orzamentos xerais da Comunidade Autónoma de Galicia para o ano 2008, por un importe de 25.000  (vinte e cinco mil euros).
2. A concesión das axudas queda sometida á condición de existencia de crédito axeitado e suficiente no momento da resolución.
3. Estas axudas son compatibbles con outras axudas ou subvencións outorgadas por outras administracións ou entes públicos ou privados, nacionais ou internacionais, se o importe total que se percibe polo beneficiario non supera a porcentaxe máxima do investimento.
Artigo 3º.-Beneficiarios.
1. Poderán optar a estas axudas todas aquelas persoas ou entidades que acrediten ben a súa condición de creadoras de obras escritas, ben a súa condición de editoras, coas limitacións que establece o punto seguinte deste artigo.
2. Non poderán ser beneficiarios desta axuda aqueles que se atopen nalgún dos supostos previstos nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
Artigo 4º.-Presentación de solicitudes, prazo e documentación.
1. Os que desexen acollerse a esta orde deberán presentar a correspondente solicitude no prazo dun mes contado a partir do día seguinte ao da publicación desta orde no Diario Oficial de Galicia, mediante instancia dirixida á conselleira de Cultura e Deporte segundo modelo que figura como anexo, e poderán presentala no rexistro xeral da Consellería de Cultura e Deporte, nos rexistros das delegacións provinciais desta ou por calquera dos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Presentarase unha solicitude por cada obra, segundo os modelos que figuran como anexos I e II, á que se lle xuntará a documentación indicada nas bases específicas para a concesión das axudas, así como a seguinte documentación xeral, que só se presentará unha vez no caso de varias solicitudes da mesma editorial:
a) Fotocopia do CIF da entidade e do NIF do representante, ou do NIF da persoa física, segundo o caso.
b) Acreditación da personalidade do solicitante e, se for o caso, da súa representación, mediante fotocopia da escritura pública de constitución ou modificación da sociedade, e do poder notarial correspondente, ambos os dous documentos debidamente inscritos no Rexistro Mercantil ou no rexistro que corresponda, de non ser sociedade mercantil
c) Fotocopia do último recibo do imposto de actividades económicas, ou certificado de exención, se proceder.
d) Certificación orixinal da conta bancaria, onde conste como titular a empresa ou a persoa solicitante.
e) Catálogo actualizado da produción realizada pola editorial ou a relación de títulos dos que lle corresponda a autoría á persoa solicitante
f) Unha declaración responsable das axudas solicitadas ou percibidas para o mesmo obxecto, incluídas as posibles de tradución das obras para as linguas de destino das probas.
3. A Dirección Xeral de Creación e Difusión Cultural poderá pedirlles aos solicitantes que acheguen a documentación complementaria ou os orixinais que considere necesaria para acreditar os datos que figuran na solicitude.
4. A presentación da solicitude de concesión de axuda ou subvención polo interesado comportará a autorización ao órgano xestor, neste caso a Consellería de Cultura e Deporte, para solicitar de oficio e de forma telemática as consultas de atoparse ao día nas obrigas tributarias e fiscais que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Esta consulta farase de oficio e de forma telemática. No caso de que para o órgano instrutor non fose posible a obtención desta información, poderalle ser requirida directamente ao solicitante.
5. Os beneficiarios das axudas terán a obriga de facilitar toda a información que lles requiran a Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
6. Polo que se refire especificamente ás obras de que se proxecte realizar a proba de tradución, cómpre achegar a seguinte documentación:
a) Unha memoria en que conste a relación de obras que se desexen ofrecer fóra de Galicia, con indicación dos ámbitos lingüísticos de destino e dos medios que se utilizarán para as pór á disposición de posibles interesados en asumir o traslado a outras linguas.
b) O xustificante de ter os dereitos precisos para a publicación da obra.
c) O currículo da persoa ou persoas que vaian ocuparse da proba de tradución.
Artigo 5º.-Emenda da solicitude.
Se a documentación presentada fose incompleta ou presentase erros emendables, requirirase o solicitante para que, no prazo de 10 días hábiles, emende a falta ou presente os documentos preceptivos, con advertencia de que, de non o facer, terase por desistido da súa solicitude, segundo o disposto no artigo 20.5º da Lei 9/2007, do 13 de xuño, de subvencións de Galicia.
Artigo 6º.-Instrución e selección das solicitudes.
1. Correspóndelle á Dirección Xeral de Creación e Difusión Cultural a instrución do procedemento de concesión de subvencións, que desenvolverá de oficio cantas actuacións considere necesarias para a determinación, coñecemento e comprobación dos datos en virtude dos cales deba formularse a proposta de resolución.
2. A comisión avaliadora a que fai referencia o punto 4 do artigo 1º estará constituída polos seguintes membros:
-Presidenta: a subdirectora xeral de Creación e Difusión Cultural.
-2 vogais: o xefe do Servizo de Bibliotecas e a xefa do Servizo do Libro e Publicacións.
-Un funcionario designado pola subdirectora xeral de Creación e Difusión Cultural, que actuará como secretario.
4. A comisión de valoración poderá solicitar cantos informes considere necesarios para a elaboración do informe que lle corresponde emitir.
5. Esta comisión valorará os expedientes consonte os seguintes criterios, por orde decrecente de prioridade e coas puntuacións máximas que figuran na relación:
a) Calidade das obras, atendendo a criterios de estrutura, rigorosidade e coherencia: ata 12 puntos
b) Calidade da lingua, atendendo á súa achega á lingua e á cultura galegas: ata 10 puntos.
c) Constitución dunha oferta de tradución de obras agrupadas: ata 10 puntos.
d) Interese xeral en atención ao seu interese intrínseco, maior esforzo editorial, dificultade de comercialización ou ir destinadas a minorías da nosa sociedade con dificultades de acceso á cultura escrita: ata 8 puntos.
e) Calidade das obras do catálogo editorial, en función dos premios e críticas recibidos: ata 8 puntos.
f) Calidade do currículo do autor e número de obras representativas para a cultura galega: ata 6 puntos.
g) Fondo editorial en galego ou relacionado con Galicia do editor solicitante: ata 6 puntos.
6. O órgano instrutor, á vista dos expedientes e do informe de avaliación emitido, formulará a proposta de resolución motivada ata o libramento do crédito dispoñible.
7. No suposto de que algún beneficiario dos propostos non acepte a axuda ou renuncie a esta, o órgano instrutor poderá formular proposta de resolución complementaria, adxudicando o importe dispoñible ás solicitudes valoradas pola comisión e que non acadaron axuda por límites orzamentarios, de acordo coa puntuación establecida.
Artigo 7º.-Determinación das axudas.
1. A contía máxima da axuda sitúase no 75% do orzamento de tradución da proba que se desexe realizar.
2. As axudas terán os seguintes límites máximos, calculados sobre unha páxina estándar de 300 palabras, cunha taxa de tradución subvencionada, para as linguas do punto a), de 0,06  (seis céntimos de euro) por palabra, e de 0,08 (oito céntimos de euro) para as do punto b), e un límite de dez páxinas, en ambos os casos (prezos baseados nas tarifas da AGPTI):
a) Para probas de tradución que teñan como lingua de destino o castelán, catalán, francés, inglés, italiano ou portugués, 180  (cento oitenta euros)
b) Para probas de tradución que teñan como lingua de destino calquera outra oficial distinta das anteriores, 240  (douscentos corenta euros).
Artigo 8º.-Resolución.
1. Á vista da proposta de resolución, a conselleira de Cultura e Deporte da Xunta de Galicia ditará a resolución que proceda, motivada, con indicación do obxecto e o importe do proxecto, e mais a contía da axuda.
2. O prazo máximo para ditar e notificarlles aos interesados a resolución expresa non poderá superar os nove meses, segundo establece o artigo 23.4º da Lei 9/2007, do 13 de xuño, de subvencións de Galicia. O prazo computarase a partir da publicación desta convocatoria.
O vencemento do prazo máximo sen que sexa notificada a resolución expresa faculta o interesado para entender desestimada a súa solicitude por silencio administrativo.
No caso daquelas solicitudes que resultasen desestimadas, os solicitantes poderán retirar a documentación presentada.
3. De conformidade co artigo 13.4º da Lei 4/2006, do 30 de xuño, de transparencia e boas prácticas na administración pública galega, a Consellería de Cultura e Deporte publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación polo medio citado.
4. Consonte o artigo 16.1º da Lei 9/2007, do 13 de xuño, de subvencións de Galicia, as axudas outorgadas ao abeiro desta orde figurarán no Rexistro Público de Axudas, Subvencións e Convenios.
Artigo 9º.-Obrigas dos beneficiarios.
1. Os beneficiarios deben indicar, no medio en que realicen a publicidade dos textos, o seguinte: Proba de tradución subvencionada pola Consellería de Cultura e Deporte - 2008.
2. Os beneficiarios destas axudas están obrigados a realizar o traballo e a o publicar do xeito que indicasen na solicitude antes do 15 de novembro de 2008.
3. En calquera caso, os beneficiarios quedan suxeitos ás obrigas recollidas no artigo 11 da Lei 9/2007, do 13 de xuño, de subvencións de Galicia.
4. O beneficiario deberá achegar no momento da execución total do proxecto, e en calquera caso, antes do pagamento, unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o proxecto subvencionado, das distintas administracións públicas competentes ou das súas entidades vinculadas ou dependentes.
Artigo 10º.-Aceptación e xustificación.
1. Notificada a resolución definitiva polo órgano competente, os interesados propostos como beneficiarios disporán dun prazo de 10 días para a súa aceptación, transcorrido o cal, sen que se producise unha manifestación expresa, entenderase tacitamente aceptada.
2. Para o libramento das cantidades que correspondan, os beneficiarios deben presentar o xustificante do pagamento realizado ao tradutor e indicar o medio a través do que se difunde a proba de tradución.
Artigo 11º.-Pagamento das axudas.
1. Recibidos os exemplares e a documentación a que se fai referencia nas bases para a concesión das axudas, a Dirección Xeral de Creación e Difusión Cultural, de os atopar conformes, proporá o libramento dos fondos, de acordo co calendario sinalado nas ditas bases e coa normativa orzamentaria vixente.
2. O libramento do importe da axuda realizarase de acordo coa normativa orzamentaria aplicable.
3. En calquera caso, os beneficiarios quedan suxeitos ás obrigas recollidas no artigo 11 da Lei 9/2007, do 13 de xuño, de subvencións de Galicia.
Artigo 12º.-Reintegro da axuda e procedemento sancionador.
1. Procederá o reintegro total ou parcial das subvencións e axudas públicas percibidas cando concorra calquera das circunstancias previstas no título II da Lei 9/2007, do 13 de xuño, de subvencións de Galicia.
2. No caso de que o beneficiario da axuda incumprise algunha das condicións ou obrigas estipuladas, a Consellería de Cultura e Deporte instruirá un expediente sancionador, de conformidade co previsto no título IV da Lei 9/2007, do 13 de xuño, de subvencións de Galicia.
Artigo 13º.-Modificación.
Calquera alteración das condicións tidas en conta para a concesión da axuda poderá dar lugar á modificación da resolución de concesión.
Artigo 14º.-Recursos.
Contra os actos resolutivos, que esgotan a vía administrativa, poderá a persoa interesada interpor un recurso contencioso-administrativo ante o Tribunal Superior de Xustiza de Galicia, no prazo de dous meses, contados dende a recepción da notificación da resolución ou, potestativamente interpor, no prazo dun mes dende a recepción da resolución, un recurso de reposición diante da conselleira de Cultura e Deporte.
Disposicións derradeiras
Primeira.-Facúltase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 7 de maio de 2008.
Ánxela Bugallo Rodríguez
Conselleira de Cultura e Deporte
Ver referencia pdf "09800D008P050.PDF"